b'\n_START_ARTICLE_\nPascagoula\n_START_PARAGRAPH_\nPascagoula (Pacha-Ogoula, Pascagola, Pascaboula, Paskaguna).- /"Bread people."; od Biloxija su nazivani M\xc3\xadskig\xc3\xbala/ Pleme ameri\xc4\x8dkih Indijanaca porodice Muskhogean nastanjeno u kasnom 17. st. na istoimenoj rijeci na jugu Mississippija. Ovo pleme  koje je 1650. imalo (Mooneyeva procjena) oko 1.000 du\xc5\xa1a prvi  posje\xc4\x87uje Ibervilleov brat Bienville u ljeto 1699., a na jesen i drugi brat Sauvolle. U vrijeme Le Page du Pratza (rano 18. stolje\xc4\x87e), prema Swantonu, oni \xc5\xbeive na obali, vjerojatno u blizini Mobilea. Prema Hodge oni i \xc5\xbeive 1764. kod Mobilea, da bi se 1784. nastanili na isto\xc4\x8dnoj strani Mississippija, kojih 10 milja od sela Tunica Indijanaca. Jo\xc5\xa1 prije 1791. Pascagoule kre\xc4\x87u uz Red River i dolaze na Rigolet du Bon Dieu. Godine 1795. nalazimo ih na Bayou Boeuf, nastanjene izme\xc4\x91u plemena Choctaw i Biloxi. Ranog 19. stolje\xc4\x87a prodaju svu svoju zemlju. Dio pascagoula ostaje \xc5\xbeivjeti znatno vrijeme u Louisiani. _NEWLINE_Morse spominje da su podijeljeni u to vrijeme na dvije razli\xc4\x8dite bande, dok je tre\xc4\x87a sa Biloxima oti\xc5\xa1la u Texas blizu Neches Rivera u okrugu Angelina, i dio na Red River u sjeveroisto\xc4\x8dnom Texasu. Ve\xc4\x87ina Pascagoula odlazi sa Biloxima na Indian Territory (Indijanski Teritorij), dana\xc5\xa1nja Oklahoma. Dio ih se priklju\xc4\x8dio i Alabama Indijancima u okrugu Polk, gdje ih tek dvojicu 1914. pronalazi Swanton. Danas vi\xc5\xa1e nema \xc5\xbeivih Pascagoula, svoj identitet su izgubili sa Biloxima, Choctawima i Alabamama. Prema raznim izvorima njihovo brojno stanje od po\xc4\x8detnih 1,000, spalo je 1700. na 200 (Iberville) u Mississippiju. Godine 1800. ima ih 200 u Louisiani. Pet godina poslije Sibley navodi 150 du\xc5\xa1a sa 25 ratnika; 240 (1822; Morse); 111 (Swanton; 1829)._NEWLINE_Suvremeni mla\xc4\x91i autori smatraju da su bili Siouan govornici zbog svoje povijesne povezanosti sa plemenom Biloxi. Swanton ih nasuprot toga smatra Muskhogeanima.'